**Ondrej Plachý de Nemesvarbók**, pseudonym *A. P. Honoribus* (\* 18. január 1755, Hontský Vrbovok – † 7. august 1810, Nové Mesto nad Váhom) bol slovenský evanjelický farár, vzdelanec, spisovateľ, novinár a vydavateľ.

Rodina
------

* otec: Tomáš Plachý de Nemesvarbók
* matka: Anna rod. Rožnaiová
* manželka: Zuzana rod. Glosová

Životopis
---------

Pochádzal zo zemianskej rodiny (Plachy de Nemesvarbók) z Hontského Vrbovku pri Krupine a vzdelanie získaval v Ipeľských Kosihách a Chrastinciach u rodičov, neskôr navštevoval školy v Sudiciach, Malých Zlievcach, Rimavskej Sobote a v rokoch 1771 – 1777 študoval teológiu na lýceu v Bratislave a v rokoch 1777 – 1779 na univerzite v Jene, vysvätený bol v roku 1782. Po absolvovaní jenskej univerzity pôsobil istý čas ako vychovávateľ, neskôr ako zástupca rektora banskoštiavnického gymnázia. Potom bol evanjelickým farárom v Kostolných Moravciach, neskôr dvadsať rokov v Martine, kde žil vinou tamojších zemanov vo veľkej biede. Roku 1791 delegovaný člen snemu Leopolda II. v Budíne a v Pešti. Od roku 1804 bol farárom v Novom Meste nad Váhom, kde aj o šesť rokov neskôr zomrel.

Tvorba
------

Ako spisovateľ bol veľmi plodný. Spomína sa spolu 23 jeho literárnych a vedeckých prác, z ktorých bolo 8 slovenských a ostatné latinské. Písal básne, preklady básní, historické štúdie a diela, práce pedagogické, historické, cirkevné agendy a mnohé ďalšie diela. V roku 1785 založil v Banskej Bystrici učenú spoločnosť Erudita societas slavica, ktorá vydávala mesačník *Staré noviny literního umění*. Jeho príspevky v Starých novinách i celková ich ideová línia je poznačená tzv. teistickým racionalizmom i populárnou idealistickou filozofiou predkantovskou, ktorá vyrastala z Leibnitza a Christiana Wolffa. Plachý bol v tomto časopise odporcom francúzskeho materialistického ateistu Julien Geoffreya de la Metrieho i starovekého filozofa Epikura, pričom zostáva na metafyzických a teologických názoroch (*Epikurove zoufalství. Krivda nesmrtelné duše lidské, Atheizmus populárne vyložený…*). Vo svojich etických úvahách sa dôsledne staval za náboženskú toleranciu, rovnoprávnosť a spoluprácu všetkých ľudí bez ohľadu na národné, rasové a sociálne rozdiely. S tým korešpondujú aj časté snahy redakcie časopisu po propagácii náboženskej znášanlivosti v rakúskej monarchii.

Dielo
-----

### Poézia

* 1778 – *Documentum pietatis, quod Johanni Georgio Sztretsko...*  (Bratislava)
* 1780 – *Elegia pietissimis manibus Mariae Theresiae...*  (Bratislava)
* 1785 – *Excell. ac illustr. dni liberi baronis Ladislai Pronay...*  (Banská Bystrica)
* 1785 – Honoribus... dni Simonis l. b. de Reva....  *(Banská Bystrica)*
* 1788 – *Písně duchovní staré i nové...*  (Banská Bystrica), ide o upravené a vydané dielo J. Tranovského Cithara sanctorum
* 1791 – *Fidelitas Hungarorum erga regem* (Banská Bystrica)
* 1797 – *Perennis laetitiae* (Banská Bystrica)
* 1798 – *Evangelický funebrál* (Banská Štiavnica)
* 1801 – *Aureae pacis maor... Paulo libero baroni de Reva...* (Banská Bystrica)
* 1807 – *Festivi plausus... Josephi e comitibus Erdődy...*  (Trnava)

### Náboženské spisy a kázne

* 1785 – *Pevná nádeje blahslavené nesmrtedlnosti...*  (Banská Bystrica)
* 1794 – *Platnost umění i po smrti* (Banská Bystrica)
* 1799 – *Řeči Písma svatého...*  (Banská Bystrica)
* 1805 – *Postila domovní...*  (Banská Bystrica)

### Cirkevnohistorické a historické práce

* 1789 – *Agenda ecclesiastica Slavonica...* (Banská Bystrica)
* 1791 – *Ad synodum aug. et helv. conf quae Budae et Pesthini celebratur*
* 1791 – *Nullitas discriminis in articulos fidei de sacra...*  (Bratislava)
* 1791 – *Piis manibus Josephi II....*
* 1791 – *Život blahoslavené památky doktora Martina Luthera...*  (Banská Bystrica)
* 1810 – *Onomasticon... Josephi e comitibus Erdődy...*  (Bratislava)
* 1798 – *Nauková osnova ev. a. v. škôl turčianskeho seniorátu...* , len rukopis

### Preklady

* 1790 – K. CH. Sturm: *Kochání s bohem...* , I. a II. diel

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * abART: 144512
* NK ČR: jn20031222015
* SNK: 160426
* VIAF: 84102155